次韵寄荀晉仲簡陳夫子
作者：王之道
朝代：宋

paragraphs: 二老亭亭雙屬玉，交映霜餘半溪綠。
才高一世妙言語，落筆珠璣爛盈掬。
時來釣叟爲三公，傅巖莘野誰雌雄。
紛紛俗態任冷煖，風雲早晚騰蛟龍。
中興復見宣和盛，須信人心協天命。
真從僵仆正邦基，更向膏肓起民病。
尺書寄我三長篇，管中窺豹非其全。
墨渝紙敝未釋手，晴窗飛盡沉香煙。
嗟予留滯濡須塢，夢寐斯文屬燕許。
何當單騎造齋榻，遂使高軒出城府。
春風回首歸萌芽，又促畦丁種早瓜。
我心傾寫會有日，爲言已辦浮江槎。